CELEX: 32018R0581
Language: et
Date: 2018-04-16 00:00:00
Title: Nõukogu määrus (EL) 2018/581, 16. aprill 2018, millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002

18.4.2018   
            
            
               ET
            
            
               Euroopa Liidu Teataja
            
            
               L 98/1
            
         NÕUKOGU MÄÄRUS (EL) 2018/581,
   16. aprill 2018,
   millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 31,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu määrusega (EÜ) nr 1147/2002 (1) peatati ajutiselt ühise tollitariifistiku ühepoolsed tollimaksud tsiviilõhusõidukitesse paigaldatavate või neis kasutatavate teatavate osade, komponentide ja muude kaupade puhul, kui need on imporditud lennukõlblikkussertifikaatidega. Kõnealuse määrusega lihtsustati osade, komponentide ja õhusõidukite tootmiseks, hooldustöödeks, kohandamiseks või ümberehitamiseks kasutatavate muude kaupade tollimaksuvaba impordi suhtes kohaldatavaid tolliprotseduure. Tulenevalt tehnika ja õigusaktide ulatuslikust arengust alates 2002. aastast tuleks määrus (EÜ) nr 1147/2002 selguse huvides asendada.
            
         
               (2)
            
            
               Liikmesriikidelt saadud teabe kohaselt on määrusega (EÜ) nr 1147/2002 kehtestatud ajutine peatamine jätkuvalt vajalik, et leevendada nii õhusõidukite valdkonna ettevõtjate kui ka liikmesriikide tolliasutuste halduskoormust, kuna tollijärelevalve all toimuvate eriprotseduuride (nt lõppkasutus-, seestöötlemis- ja tolliladustamisprotseduuri) kohaselt toimuv import oleks koormav. Seepärast tuleks ajutist peatamist jätkata.
            
         
               (3)
            
            
               Võttes arvesse asjaolu, et õhusõidukite valdkonnas kasutatavate osade ja komponentide hinnad on tavaliselt palju kõrgemad kui muul eesmärgil kasutatavate samalaadsete kaupade hinnad, ei ole erilist ohtu, et tollimaksuvabalt imporditud kaupu kasutatakse teistes tööstussektorites ja et ajutist peatamist kuritarvitatakse.
            
         
               (4)
            
            
               Komisjoni määrusega (EL) nr 748/2012 (2) on ette nähtud, et osa võib tüübisertifitseeritud tootesse paigaldada juhul, kui sellega on kaasas komponendi hooldustõend [Termin on muutunud. Vana termin oli „käitamissertifikaat“.] (EASA vorm 1), mille on välja andnud liidu lennuametite volitatud isik. Seepärast peaks tollimaksude peatamise tingimuseks olema komponendi hooldustõendi olemasolu või lennukõlblikkusstaatuse kaotanud kaupade remontimise või hooldustööde korral eelmine komponendi hooldustõend.
            
         
               (5)
            
            
               Peale selle tuleks komponendi hooldustõendi (EASA vorm 1) alternatiivina aktsepteerida ka samaväärseid tõendeid, mille on välja andnud kolmandad riigid, ning tõendeid, mis on välja antud liiduga sõlmitud kahepoolsete lennundusohutuslepingute raames enne Euroopa Lennundusohutusameti (EASA) loomist.
            
         
               (6)
            
            
               Arvestades et tõendeid antakse välja elektrooniliselt, peaks olema võimalik teha tõendid peatamise võimaluse kasutamiseks kättesaadavaks kas elektrooniliste andmetöötlusvahendite või muude vahendite abil.
            
         
               (7)
            
            
               Tollikontrolli hõlbustamiseks peaks vabasse ringlusse lubamise tollideklaratsioon sisaldama viidet komponendi hooldustõendi identifitseerimisnumbrile või lennukõlblikkusstaatuse kaotanud kaupade remontimise või hooldustööde korral viidet komponendi eelmise hooldustõendi identifitseerimisnumbrile.
            
         
               (8)
            
            
               Liikmesriikide tolliasutusel peaks olema võimalik taotleda importija kulul riiklike lennuametite esindajate eksperdiarvamust, kui tal on kahtlus, et tõend on võltsitud. Enne selliste meetmete võtmist peaksid tolliasutused võtma arvesse riski, et eksperdiarvamuse maksumus ületab kasu, mida importija tollimaksude peatamisest saaks, kui eksperdiarvamuse kohaselt ei ole kõnealuste tõendite väljaandmise eeskirju rikutud.
            
         
               (9)
            
            
               Selleks et tagada käesoleva määruse ühetaolised rakendamistingimused, tuleks komisjonile anda rakendamisvolitused, et koostada loetelu nõukogu määruse (EMÜ) nr 2658/87 (3) kohase kombineeritud nomenklatuuri rubriikidest, alamrubriikidest ja koodidest, mille alla käesoleva määruse kohase peatamise tingimustele vastavad kaubad klassifitseeritakse, ning tõenditest, mida loetakse komponendi hooldustõendiga (EASA vorm 1) samaväärseks. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (4).
            
         
               (10)
            
            
               Võttes arvesse käesoleva määrusega kaasnevaid ulatuslikke muudatusi, mis puudutavad kaupu, mille puhul ühepoolseid tollimakse võib peatada, aktsepteeritavaid komponentide hooldustõendeid ja protseduure, ning ka selguse huvides, tuleks määrus (EÜ) nr 1147/2002 kehtetuks tunnistada,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EMÜ) nr 2658/87 kohased ühise tollitariifistiku ühepoolsed tollimaksud peatatakse selliste õhusõidukitesse paigaldatavate või neis kasutatavate osade, komponentide ja muude kaupade ja nende osade puhul, mida kasutatakse õhusõidukite tootmiseks, remontimiseks, hooldustöödeks, kohandamiseks või ümberehitamiseks.
   Sellised ühise tollitariifistiku ühepoolsed tollimaksud peatatakse ka remontimiseks või hooldustöödeks imporditud kaupade puhul, mis on kaotanud lennukõlblikkusstaatuse.
   2.   Komisjon kehtestab rakendusaktidega loetelu kombineeritud nomenklatuuri rubriikidest, alamrubriikidest ja koodidest, mis on sätestatud määruses (EMÜ) nr 2658/87 ning mille alla peatamise tingimustele vastavad kaubad klassifitseeritakse. Nimetatud rakendusaktid võetakse vastu artikli 4 lõikes 2 osutatud kontrollimenetluse kohaselt.
   Artikkel 2
   1.   Selleks et kauba suhtes saaks kohaldada artiklis 1 sätestatud peatamist, teeb deklarant vabasse ringlusse lubamise tollideklaratsiooni esitamise ajal tolliasutustele kättesaadavaks komponendi hooldustõendi (EASA vorm 1), mis on sätestatud määruse (EL) nr 748/2012 I lisa I liites, või samaväärse tõendi. Tõend tehakse kättesaadavaks elektrooniliste andmetöötlusvahendite või muude vahendite abil.
   Vabasse ringlusse lubamise tollideklaratsioon sisaldab viidet komponendi hooldustõendi identifitseerimisnumbrile või lennukõlblikkusstaatuse kaotanud kaupade remontimise või hooldustööde korral viidet komponendi eelmise hooldustõendi identifitseerimisnumbrile.
   2.   Komisjon kehtestab rakendusaktidega loetelu tõenditest, mida loetakse komponendi hooldustõendiga (EASA vorm 1) samaväärseks. Nimetatud rakendusaktid võetakse vastu artikli 4 lõikes 2 osutatud kontrollimenetluse kohaselt.
   Artikkel 3
   Kui tolliasutusel on alust kahtlustada, et artikli 2 lõike 1 kohaselt kättesaadavaks tehtud tõend on võltsitud, võib ta taotleda riiklike lennuametite esindajate eksperdiarvamust. Eksperdiarvamuse kulud kannab importija.
   Eksperdiarvamuse taotlemise üle otsustamisel võtavad tolliasutused arvesse riski, et eksperdiarvamuse maksumus ületab kasu, mida importija tollimaksude peatamisest saaks, kui eksperdiarvamusest peaks ilmnema, et kõnealuste tõendite väljaandmise eeskirju ei ole rikutud.
   Artikkel 4
   1.   Komisjoni abistab Euroopa Parlamendi ja nõukogu määruse (EL) nr 952/2013 (5) artikli 285 alusel loodud tolliseadustiku komitee. Kõnealune komitee on komitee määruse (EL) nr 182/2011 tähenduses.
   2.   Käesolevale lõikele viitamisel kohaldatakse määruse (EL) nr 182/2011 artiklit 5.
   Artikkel 5
   Määrus (EÜ) nr 1147/2002 tunnistatakse kehtetuks. Viiteid kehtetuks tunnistatud määrusele käsitatakse viidetena käesolevale määrusele.
   Artikkel 6
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 19. aprillist 2018. Artikli 1 lõiget 1, artikli 2 lõiget 1 ning artikleid 3 ja 5 kohaldatakse alates artikli 1 lõikes 2 ja artikli 2 lõikes 2 osutatud rakendusaktide jõustumisest ning hiljemalt 31. detsembrist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Luxembourg, 16. aprill 2018
      
         
            Nõukogu nimel
         
         
            eesistuja
         
         R. PORODZANOV
      
   
   
      (1)  Nõukogu 25. juuni 2002. aasta määrus (EÜ) nr 1147/2002, millega peatatakse ajutiselt ühise tollitariifistiku ühepoolsed tollimaksud teatavatelt lennukõlblikkussertifikaatidega imporditud kaupadelt (EÜT L 170, 29.6.2002, lk 8).
   
      (2)  Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (ELT L 224, 21.8.2012, lk 1).
   
      (3)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (4)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendusvolituste teostamise suhtes (ELT L 55, 28.2.2011, lk 13).
   
      (5)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).